Krvava zasjeda: Iz jurećeg auta u Munju (26) ispalili tri metka

Policija je zasad pronašla tri čahure, no veći problem im predstavlja manjak kooperacije ranjenog mladića. U početku im je pokušao “prodati” priču o samoranjavanju...

<p>Kako doznajemo, metak mu je okrznuo jednu nogu, a potom završio u potkoljenici druge, ne oštetivši pritom glavne krvne žile. Sve se odigravalo oko 9 sati u kvartu poznatom po obiteljskim kućama i uglavnom mirnom umirovljeničkom životu.</p><p><strong>POGLEDAJTE VIDEO VIJESTI:</strong></p><p>Ipak, neslužbeno doznajemo kako je bilo nekoliko očevidaca pucnjave, kao i da bi policija mogla provjeriti snimak nadzorne kamere obližnje pekarnice. Prema izjavama očevidaca, u Munju je pucao netko iz BMW-a, nakon čega je automobil brzo nestao niz jednosmjernu ulicu. Policija je zasad pronašla tri čahure, no veći problem im predstavlja manjak kooperacije ranjenog mladića.</p><h2>Ne želi surađivati s policijom</h2><p>U početku im je pokušao “prodati” priču o samoranjavanju, a nakon što su ga “pritisli” iskusni splitski istražitelji, odbio je bilo što govoriti. Odbija reći na koga sumnja, iako se vjeruje da zna tko je u njega pucao. U kvartu u kojemu Miho stanuje pronio se glas kako pucnjava ima veze s drogom, što je jedna od okolnosti koju će istražitelji tek morati provjeriti. Da je u pitanju bilo upozorenje, istražitelji sumnjaju zbog ozljeda i tragova na mjestu zločina. Policija i tužiteljstvo zasad slučaj vode kao pokušaj ubojstva te su podnijeli kaznenu prijavu protiv nepoznatog počinitelja.</p><p>Frančeski je široj javnosti postao poznat kao jedva punoljetan. U prosincu 2010. godine je s vršnjakom u lučici Zenta ukrao signalne rakete s broda Igora Tudora. Dok su “feštali” ispaljujući signalne rakete uspjeli su izazvati megapožar: tri brodice su spaljene do kobilice, jedna je gotovo uništena, a ukupna materijalna šteta iznosila je oko tri milijuna kuna! Tijekom godina se sporadično spominjao u policijskim izvješćima, iako je nakupio priličan broj kaznenih prijava, što zbog krađa, razbojništava ili kaznenih djela s elementima nasilja.</p><p>Nadimak Munja zaradio je prije nešto više od tri godine, u kolovozu 2014. godine, kad je uspio pobjeći iz druge splitske policijske postaje na Bačvicama. Uhićen je zbog razbojništva i doveden u postaju. Kad se činilo da neće na slobodu tako brzo, iskoristio je trenutak nepažnje inspektora, kao i svih dežurnih policajaca u zgradi, te se sjurio do izlaza i nestao. Bijeg je potrajao nešto manje od dva mjeseca, uhićen je iste godine u susjednom kvartu, na Blatinama. Potom su ga prebacili u Remetinac zbog izdržavanja kazne po odluci zagrebačkog suda, ali posebna zanimljivost leži u činjenici da je za razbojništvo za koje je prvotno uhićen i zbog kojega je pobjegao na kraju prijavljen sasvim drugi mladić!</p><p>Inače, na Škrapama, gdje Miho živi, već se pucalo, još prije sedam godina, ali samo po fasadi. Tko je tad pucao po fasadi i nadstrešnici ulaza u kojemu Miho Munja stanuje, do danas nije razjašnjeno.</p><p>Ovakav način obračunavanja, pucanje u noge i paljenje automobila, podsjeća na obrazac koji je ovladao splitskim područjem. Tako je krajem studenog u pucnjavi koja ima sve elemente klasične “sačekuše” u mjestu Srinjine nadomak Splita netko propucao 33-godišnjaka.</p><h2>Pucnjava i prije dva mjeseca</h2><p>O njemu se pisalo nakon što je 2005. godine osvojio titulu Mistera turizma Dalmacije te kasnije zbog pokušaja ubojstva u gostionici u Tugarama. Za to je osuđen na četiri godine zatvora. Bivšem misteru turizma su pucali u noge. Dobio je čak šest metaka prije nego što se uspio dovući do crnog BMW-a.</p><p>Slučaj policija još nije riješila, kao ni paljevine automobila koje su se zaredale diljem Splita u posljednjih godinu dana. Prije tri dana izgorjeli su Fiat Punto i Opel na parkingu u Vukovarskoj ulici, a početkom prosinca prošle godine izgorio je Passat. Vatra se proširila i na parkirani Audi A3.</p>